Line Barfod (EL), 2002-01-16:
Som ordfører for forslagsstillerne skal jeg takke for bemærkningerne.
Det er jo, som det er fremgået af debatten lidt tidligere, måske oven i købet muligt, at vi får forslaget gennemført enten via finansloven, eller hvis Dansk Folkeparti, såfremt det ikke kommer med i finansloven, efterfølgende beslutter sig for, at når man er positiv over for et forslag, så vil man også stemme for det, og i så fald vil der være et flertal.
Vi håber meget, at det lykkes, for som flere har været inde på, er der et stort behov for, at der sker noget på det her område.
Flere af de tidligere ordførere har været inde på baggrunden for forslaget, og det fremgår jo også af bemærkningerne, hvad forhistorien har været.
Jeg kan forstå, at nogle mener, at det er nødvendigt, at man ikke nøjes med en undersøgelse fra Ældre Sagen, men at man får Socialministeriet til at lave en tilsvarende undersøgelse.
Vi vil selvfølgelig ikke modsætte os, at Socialministeriet laver en tilsvarende undersøgelse.
Man kan jo så håbe, hvis den viser det samme som Ældre Sagens undersøgelse, at den så kan overbevise nogle om, at problemet faktisk er reelt. Ud over det, der er anført fra undersøgelsen, vil jeg blot gøre opmærksom på, at det fremgår, at man i nogle kommuner, når man skal opgøre, hvad det er for et rådighedsbeløb, folk skal have, før de ikke kan få tillægget, så nøjes man i nogle kommuner med 3.000 kr. til et par.
Det er altså 3.000 kr. om måneden, som to pensionister skal have til mad, til tøj, til tandpleje, til briller, til, hvis køleskabet går i stykker, til ferier, til gaver til børnebørnene og til alt andet.
Jeg tror ikke, at mange herinde ville kunne klare sig to mennesker for 3.000 kr. om måneden.
Men det mener man altså i kommunerne at de skal kunne klare sig for resten af deres liv.
Hvis de har det, så mener man, at der er råd til selv at betale for briller og tandpleje.
Det mener vi i Enhedslisten er en helt forkert opfattelse, og det er derfor, at vi har fremsat forslaget
Som jeg kan forstå det, er alle enige i, at folk, der ikke har råd til at betale briller, tænder, fodpleje og diætkost, skal have muligheden for at få det.
Vi mener altså, at her skal vi ind og ændre og bruge det helbredstillæg, der netop blev indført for at få ensartede regler og sikre, at det også omfatter de her væsentlige områder.
For nogle kan det måske lyde lidt underligt, at man har behov for hjælp til tænder, briller, diætkost og fodpleje.
Hvorfor er det lige de ting, vi har valgt ud?
Men det er helt nødvendige ting.
At have tænder, så man kan smile til andre, så man kan tygge sin mad, er faktisk vigtigt også for at have et godt helbred.
At kunne få fodpleje er ikke en luksus, og hvis man f.eks. har sukkersyge eller har andre lidelser, er det helt nødvendigt for overhovedet at kunne bevæge sig omkring uden for store lidelser.
At have briller så man kan se, kan de fleste forstå, og det er faktisk temmelig afgørende.
Vi taler selvfølgelig ikke om, at man skal kunne gå ud og vælge sig et par dyre designerbriller
til 20.000 kr.
Det er klart, at der så skal laves nogle vejledninger, som det jo i forvejen gøres på en række områder, så man kan se, hvad det så er for en type briller, man kan få, hvad det er for nogle stel, hvad det er for en slags glas, man kan få inden for tillægget.
Hvis den enkelte så måtte ønske at have et dyrere stel, så må vedkommende jo så betale det oveni.
På samme måde med diætkost, hvor der altså er mulighed for at lave nogle vejledninger.
Det er der jo allerede i dag for personer med sukkersyge og andre, således at hvis det er lægeordineret, at man skal have diætkost, så kan man få det.
Det ønsker vi altså skal ind under helbredstillægget.
Nu glæder vi os til at se, om det kommer med i finansloven, eller om Dansk Folkeparti stadig støtter forslaget også efter finanslovforhandlingerne.